  Виталий Пронин Фестивальын вашкала калык сямъёсты, кырӟан-эктонъёсты арысь аре возьмато шаерысьтымы пӧртэм ансамбльёс.Ува ёросысь Узей-Тукля черкогуртын ортчиз «Дорвыжы» фестиваль-конкурс. Отчы вуылӥзы 11 фольклор коллективъёс. Фестивальын вашкала калык сямъёсты, кырӟан-эктонъёсты арысь аре возьмато шаерысьтымы пӧртэм ансамбльёс. Туэ «Дорвыжы» 7-тӥзэ ортчиз. Куноосты ӟечкыланы вуылӥз культурая но туризмъя министр Владимир Соловьёв.- Ужрадамы бадӟым инты басьтӥз ӵушкон, - вера Узей-Тукля культура юртлэн кивалтӥсез Ольга Конышева. - Угось ӵушкон котьку бордамы. Нуны вордӥське - ӵушконэ бинялтӥськомы. Бадӟым будыса, пияш армие кошке - чыртыяз ӵушкон ошиськомы. Армиысь вуыса, пияш кузпалъяське - егитъёсты ӵушконэн шобыртӥськомы. Ваньзэ тае возьматӥмы вашкала йылолъёс, сямъёс пыр.«Дорвыжыын» ужазы мастер-классъёс. Гуртысь кибашлыос люкаськемъёслы адӟытӥзы, кызьы кызьпу туен ужано, выж лёгет куоно, кут кутано но мукет.Дунъясьёс котькуд коллективез сак кылзӥзы. Вормисе потӥз Алнаш ёросысь Ӧркагуртысь «Выль ӟардон» ансамбль. Гершыд гуръёсты со пӧртэм куараосын быдэстӥз но гуртоослэсь сюлэмзэс вырӟытӥз. «Кусо шуккон» йылолэныз 2-тӥ луиз Ува ёросысь «Азвесь» коллектив. 3-тӥ интыез озьы ик уваос басьтӥзы - «Гудыри сяська» ансамбль возьматӥз «Турнан вакыт» сямез. Теги: ужрад фестиваль  